འཛམ་གླིང་ཐོག་གི་རྩ་ཁྲིམས་མངའ་བའི་རྒྱལ་ཁབ་ཕལ་མོ་ཆེར་རྒྱལ་ཁབ་དེ་རང་གི་རྩ་ཁྲིམས་ཉིན་མོ་གཏན་འཁེལ་བྱས་ཡོད་པ་དང་དམིགས་བསལ་གྱི་ཉིན་དེ་བེད་སྤྱད་ནས་རྒྱལ་ཡོངས་སུ་རྩ་ཁྲིམས་ཀྱི་འདུ་ཤེས་ཁྱབ་གདལ་གཏོང་བ་དང་རྩ་ཁྲིམས་ཀྱི་སྙིང་སྟོབས་དར་སྤེལ་བྱེད་པའི་རྣམ་པ་སྣ་ཚོགས་པའི་ལམ་ནས་ལས་འགུལ་འདྲ་མིན་སྤེལ་གྱིན་ཡོད།རྩ་ཁྲིམས་གྱི་རྩ་བའི་ནུས་པ་ནི་སྲིད་འཛིན་མ་ལག་ལ་གཅུན་སྡོམ་དང་མི་སེར་གྱི་ཁེ་དབང་བདག་སྲུང་བྱ་རྒྱུ་དེ་ཡིན་ཞིང་སྒེར་གཅོད་ཀྱི་རྒྱལ་ཁབ་ཁག་ཏུ་རྩ་ཁྲིམས་གླེང་ན་རང་སྣང་གང་ཤར་གྱི་བགྱི་བར་འཇུག་པའི་མུན་ནག་གི་སྲིད་འཛིན་མཁན་དག་བླ་རྩ་འཕག་འཕག་ཏུ་འདར་བའི་རྒྱུ་རྐྱེན་ཡང་དེ་ལ་ཐུག་ཡོད་དོ།